KWIHWOJOLA | DR. GENE HWANG
Mutu Alinangula Makumi Mwahanjika vyaLufwelelo Lwenyi
Ndotolo Gene Hwang, asemukile mu 1950 mumbaka yaTainan, mulifuchi lyaTaiwan. Anangwilenga makumi hayunivesiti yaNational Chung Cheng muTaiwan, kaha atambula lyehi litayamende. Kufumaho vamusanyikile kuyunivesiti yaCornell, mu U.S.A., kuze akanangwilenga mwakuhehwojola makumi akujiminyina. Hamyaka yayivulu napunga lika kuluwa mumulimo kanou wakunangula makumi. Omu apwile mukweze, afwelelele ngwenyi vyuma vyalijililile vivene. Oloze kutwala muze alumwine vishinganyeka vyenyi. Vaka-kusoneka Tonenu! yino vamuhulishile mangana alumbunune milimo azachilenga navyuma afwelelele.
Vyuma muka wafwelelele omu wapwile umukweze?
Hashikola ngwatangilile vapwile nakutunangula ngwavo vyuma vyalijilile vivene oloze kakwapwile mutu alumbunwine kanawa omu chaputukile kuyoyako. Omu visemi jami vaputukile kuyanga kuchachi, ngwevwililenga kuvyuma anangwilenga mukulwane wavo wachachi, kaha ngwavahulishilenga vihula vyavivulu. Oloze navyuma vyamwaza vakumbulwilenga vene vyauchi.
Mwomwo ika walinangwililile makumi?
Omu ngwapwile kushikola, ngwazangile chikuma makumi. Kaha omu ngwayile kuyunivesiti ngwaputukile kulinangula makumi akujiminyina. Ngwashinganyekele ngwami kulinangula makumi chasolola nge mutu apwa wachinyingi.
Vyuma muka vyakulingishile numba uzange mijimbu yamuMbimbiliya?
Mu 1978, puwami Jinghuei aputukile kulinangula Mbimbiliya naVinjiho jaYehova, kaha hamwe nahamwe nayami ngwatwaminenga navo hachilongesa. Halwola kana twapwilenga nakutwama muUnited States, kaha puwami Jinghuei atambwile chitupa chenyi chamilimo alinangwile. Oloze ami nawa ngwapwile nakulinangula makumi hayunivesiti yaPurdue muIndia.
Kunyima wamwenenga ngachilihi mijimbu yamuMbimbiliya?
Ngwevwile kuwaha hamujimbu wamuMbimbiliya wakuvuluka omu vatengele mavu mangana hatwamenga vatu. Mijimbu 6 yize yahanjika havyuma vyakutenga vavuluka mumukanda waKuputuka vayisoneka mujila yayashi kwivwishisa, kuhambakana mijimbu vanangula vatu yavyuma vyakulijila vivene. * Chipwe ngocho, kangwafwelelele Tengi hamyaka yayivuluko.
Mwomwo ika chakukaluhwilile kufwelela muli Tengi?
Nge nangufwelela muli Tengi, kaha nangukana vyuma vyachisemwa chami
Ngwashinganyekele ngwami nge nangufwelela muli Tengi, kaha nangukana vyuma vyachisemwa chami vize vatunangwile kufuma kuwinyike ngwavo, kakwatwama Kalunga chipwe Tengiko.
Vyuma muka vyakulingishile walumune vishinganyeka vyove omu mwahichila makumbi?
Ngwashinganyekele chikuma omu chaputukile kuyoya, kaha ngwamwene nge vyuma vavitengele mujila yakukomwesa. Chakutalilaho, vyuma kana vyatelele kulitunga nakusemunwina nakuvula. Natuvyuma twatupululu chikuma twakufwana nge maselusi asakiwa kulya kanawa nakulitunga numba kuyoya chitwaleho lika. Uno vyuma vyakuzata mujila yakukomwesa ngana vinahase kulijila kaha tahi? Hakuwana nge ngwalinangwile makumi, ngwashinganyekeleho chikuma nakukana kunangula chakwamba ngwavo vyuma vyalijililile vivene, chize kachatwama namashina namasongoko.
Vyuma muka vyakulingishile witavile kunangula chaVinjiho jaYehova?
Ngwalinangwilenga naVinjiho halwola lumwe nalumwe. Mu 1995, omu ngwayile kuTaiwan nakumeneka, ngwavijile chikuma. Kaha puwami uze asalile kuUnited States, atuminyinyine shinga Vinjiho jaYehova vamuTaiwan mangana vangutale. Nakushimbula chiku, vejile nakunguwana kuswananga haweluka wachipatela mwomwo tuhela vosena mukachi hapwile vaveji. Kaha Chinjiho umwe angumbachile nakungutwala kuzuvo yakufwetela yakusavala vangeji. Kufumaho, angutwalile kuchipatela nakungutambwila vitumbo.
Likoji vangusolwelele lyangukunwile chikuma, kaha ngwashinganyekele chikuma havyuma vyamwaza vize Vinjiho jaYehova valingilililenga tanga yami. Ngwamwene ngwami Vinjiho vatwama namuchima wamwaza. Kaha ngwaputukile cheka kulinangula Mbimbiliya navakivo. Mwaka wakavangijileho vangumbapachishile.
Uno vyuma wafwelela vyalimbalaka navize walinangwile kushikola tahi?
Nduma! Myaka yakalinwaha ngana, ngwakafwanga vaka-sayasi vakuluka malambu vatachikize omu vyazata vyuma vyakuyoya. Kutachikiza kanawa omu vyazata vyuma vyakuyoya chinangulingisa ngumone chinyingi atwama nacho Tengi.
Vulukako chakutalilaho chimwe chasolola chinyingi chaTengi.
Chakutalilaho chimwe shina chakatutu umwe wamupululu uze ayoyela mumeya vavuluka ngwavo amoeba. Katutu kana eji kulisemesa yivene chakuhona kumunyina kuli chilunga. Vamutenga nambuto yachihwevo nambuto yachilunga, kaha eji kulimichisanga yivene. Katutu kana alihandununa navatu natunyama. Vatu veji kulikomokelanga chikuma hakushinganyeka omu maselusi eji kulitunganga nakupwa jino chuma chakuyoya.
Chapundu vene, kulitunga chamaselusi nakupwa chuma chakuyoya chapwa hichihande chakujiminyina chize veji kulikomokelanga vatu vavavulu. Vatu valinangula chikuma vetavila ngwavo kulitunga chamaselusi alunga napwevo nakupwa vyuma vyakuyoya cheji kuvakomwesanga chikuma, kaha chapwa hichihande chakujiminyina. Echi chasolola hatoma nge Kalunga kwatwama.
^ par. 11 Nge namusaka mijimbu yikwavo yakuvuluka vyakutenga, kaha talenu mukanda waWas Life Created? vasoneka kuli Vinjiho jaYehova. Uli nawa naha www.jw.org.
zho_Hans cjk_Latn cjk_Latn cjk_Latn cjk_Latn sna_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn